《大名刘节妇吟》
元代·袁桷

孤鹤不累巢，离鸾不饮溪。溪明难为影，巢成谁与栖。

飘飘无根云，流丽如虹蜺。下有贞松台，白日昼且凄。

我思彻霄汉，冥邈不可梯。青青东园柳，子规当树啼。

来者何用欢，去者日以迷。击石端出火，捣辛能作齑。

妾心倘未明，请看井中泥。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。